Broj: 711-I-605-M-53/22-03-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ante Grizelja,** **direktora trgovačkog društva Dombra 1094 d.o.o. za davanjem mišljenja Povjerenstva**,na 158. sjednici održanoj dana 11. veljače 2022.g. daje sljedeće

**MIŠLJENJE**

**Sukladno odredbama ZSSI-a, nema zapreke da obveznik Ante Grizelj, nakon proteka šest mjeseci od prestanka obnašanja dužnosti zamjenika općinskog načelnika Općine Dubrava bude imenovan direktorom novoosnovanog trgovačkog društva Dombra 1094 d.o.o. čiji je jedini osnivač Općina Dubrava.**

Obrazloženje

Zahtjev za davanjem mišljenja Povjerenstva podnio je obveznik Ante Grizelj, direktor trgovačkog društva Dombra 1094 d.o.o. U Povjerenstvu zahtjev je zaprimljen 03. veljače 2022. pod poslovnim brojem 711-U-2231-M-53/22-01-4, povodom kojeg se vodi predmet broj M-53/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Ante Grizelj povodom obnašanja dužnosti direktora trgovačkog društva Dombra 1094 d.o.o. koje je u 100%-om vlasništvu Općine Dubrava, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je u razdoblju od 8. lipnja 2017.g. do 20. svibnja 2021.g. u kontinuitetu obnašao dužnost zamjenika općinskog načelnika Općine Dubrava te se stoga, u smislu odredbe članka 3. stavka 1. podstavka 34. Zakona o sprječavanju sukoba interesa, ima smatrati dužnosnikom. Nadalje obveznik ističe da je tijekom obnašanja mandata zamjenika općinskog načelnika Općine Dubrava uvijek postupao u skladu sa svim pozitivnim propisima Republike Hrvatske, a posebice da je uredno i savjesno izvršavao sve svoje obveze koje proizlaze iz Zakona o sprječavanju sukoba interesa u smislu urednog i pravovremenog podnošenja izvješća o imovinskom stanju te da je svoje postupanje prilikom obnašanja dužnosti u potpunosti uskladio s odredbama Zakona, na koji način je želio izbjegao naći se u sukobu interesa po bilo kojoj osnovi.

Obveznik navodi da je tijekom obnašanja mandata zamjenika općinskog načelnika Općine Dubrava stekao veliko iskustvo kako glede potreba stanovnika Općine Dubrava, tako i glede upravljačkih sposobnosti neophodnih za rad s ljudima pa je stoga smatrao te i dalje smatra da bi navedeno iskustvo najbolje mogao kapitalizirati upravo na radnom mjestu društva čija su pretežita djelatnost komunalne usluge koje se izvršavaju na području jedinice lokalne samouprave u kojoj je obnašao dužnost zamjenika općinskog načelnika. Obveznik ističe i kako je otac dvoje malodobne djece te je nakon prestanka obnašanja dužnosti bio primoran u što je moguće kraćem roku pronaći novi posao kako bi osigurao svoju i egzistenciju svoje djece. Obveznik obrazlaže kako je Općina Dubrava, kao jedini osnivač, Izjavom o osnivanju društva s ograničenom odgovornošću od 7. prosinca 2021. godine osnovala društvo Dombra 1094 d.o.o. čija je pretežita djelatnost uslužna djelatnosti uređenja i održavanja krajolika. Iznosi da je u navedenom društvu imenovan direktorom i zaposlen na radnom mjestu direktora, ovlaštenog za zastupanje društva. Obveznik navodi da se, iako je društvo Dombra 1094 d.o.o. osnovano gotovo 6 mjeseci nakon prestanka njegovog obnašanja dužnosti zamjenika općinskog načelnika Općine Dubrava te da se stoga na njega, odnosno na predmetno stupanje u radni odnos nikako ne bi mogle primijeniti odredbe članka 20.-23. ZSSI-a, opreza radi obraća Povjerenstvu s molbom za davanjem mišljenja postoji li bilo kakva prepreka njegovom stupanju u radni odnos u društvu Dombra 1094 d.o.o.

Uvidom u sudski registar Trgovačkog suda u Zagrebu pod brojem MBS: 081411327 upisano je trgovačko društvo Dombra 1094 d.o.o., osnovano temeljem Izjave o osnivanju društva s ograničenom odgovornošću od 7. prosinca 2021. godine od strane Općine Dubrava kao jedinog osnivača. Kao direktor navedenog trgovačkog društva upisan je Ante Grizelj koji društvo zastupa samostalno i pojedinačno.

Uvidom u imovinske kartice obveznika, Povjerenstvo je utvrdilo kako je isti dužnost zamjenika općinskog načelnika Općine Dubrava obnašao volonterski u mandatu od 8. lipnja 2017.g. do 20. svibnja 2021.g. te ga i povodom obnašanja ove dužnosti obvezuju odredbe ZSSI-a.

U konkretnom je slučaju Povjerenstvo dopuštenost zasnivanja radnog odnosa na mjestu člana uprave trgovačkog društva u vlasništvu jedinice lokalne samouprave razmatralo u odnosu na ograničenja koja obvezuju nakon prestanka obnašanja dužnosti zamjenika općinskog načelnika Općine Dubrava.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. ovoga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 90a. stavkom 4. Zakona o lokalnoj i područnoj (regionalnoj) samoupravi (“Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20.) propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Stavkom 9. istog članka Zakona propisano je da osobe koje dužnost nisu obavljale profesionalno nemaju pravo na naknadu po prestanku obavljanja dužnosti.

Povjerenstvo ističe da budući da obveznik nije imao pravo na naknadu po prestanku obnašanja dužnosti na istog se ne primjenjuje obveza propisana člankom 22. stavkom 2. ZSSI-a te može po prestanku obnašanja dužnosti, između ostalog, biti član uprave ili upravnih odbora trgovačkih društava.

Također, a budući da je trgovačko društvo Dombra d.o.o. osnovano šest mjeseci nakon prestanka obnašanja dužnosti zamjenika općinskog načelnika Općine Dubrava, isto nije niti moglo biti u poslovnim odnosima s Općinom Dubrava u trenutku kada je obveznik obnašao dužnost zamjenika. Stoga se, u konkretnom slučaju, na obveznika ne primjenjuje niti ograničenje iz odredbe članka 23. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ante Grizelj, elektronička dostava
2. Objava na internetskoj stranici Povjerenstva
3. Pismohrana